

REPUBLIKA HRVATSKA  **NACRT**

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19. i 144/20) i članka 33. Statuta Općine Sveta Nedelja („Službene novine Općine Sveta Nedelja“„ broj 11/18. i 3/21), a u svezi sa člankom 27. stavkom 1. Pravilnika o građevnom otpadu i otpadu koji sadrži azbest („Narodne novine“, broj 69/16), Općinsko vijeće Općine Sveta Nedelja na sjednici održanoj dana \_\_\_\_\_\_\_\_\_ 2022. godine donijelo je

# **ODLUKU**

**o provedbi projekta zamjene azbestnih krovnih pokrova**

**na zgradama koje se nalaze na području Općine Sveta Nedelja**

## **I. OPĆE ODREDBE**

**Članak 1.**

Ovom Odlukom određuju se uvjeti, kriteriji i postupak prema kojemu će Općina Sveta Nedelja (u daljnjem tekstu: Općina), radi zaštite ljudskog zdravlja i okoliša, bespovratnim novčanim sredstvima sufinancirati provedbu projekta zamjene (uklanjanja i zbrinjavanja) azbestnih krovnih pokrova na zgradama koje se nalaze na području Općine Sveta Nedelja.

**Članak 2.**

(1) Zgrada, u smislu ove Odluke, je svaka građevina koja je izgrađena na temelju građevinske dozvole ili drugog odgovarajućeg akta i svaka druga građevina koja je prema zakonu kojim se uređuje projektiranje, građenje, uporaba i održavanje građevina ili prema posebnom zakonu s njom izjednačena.

(2) Predmet ove Odluke nisu zgrade čija je gradnja u tijeku ili za koje je pokrenut postupak ozakonjenja sukladno odredbama zakona kojim se uređuju uvjeti, postupak i pravne posljedice ozakonjenja zgrada, sve do okončanja postupka ozakonjenja.

**II. KORISNICI SREDSTAVA I UVJETI ZA DODJELU SREDSTAVA**

**Članak 3.**

(1) Pravo na bespovratna novčana sredstva Općine, nakon raspisanog i objavljenog Javnog poziva za dodjelu bespovratnih novčanih sredstava za sufinanciranje troškova zamjene azbestnih krovnih pokrova na zgradama koje se nalaze na području Općine Sveta Nedelja (u daljnjem tekstu: Javni poziv), može ostvariti fizička osoba s prebivalištem na području Općine Sveta Nedelja:

* koja je vlasnik ili suvlasnik zgrade koja se nalazi na području Općine Sveta Nedelja, a ima krovni pokrov koji sadrži azbest
* podnese zahtjev za korištenje/dodjelu bespovratnih novčanih sredstava Općine sukladno uvjetima iz Javnog poziva
* koja dostavi obveznu dokumentaciju i ispunjava sve uvjete sukladno Javnom pozivu
* nema dospjelih nepodmirenih obveza prema Općini Sveta Nedelja.

(2) Pravo na bespovratna novčana sredstva Općine može ostvariti fizička osoba iz stavka 1. ovog članka isključivo za jednu zgradu koja se nalazi na području Općine Sveta Nedelja.

**Članak 4.**

Zgrada na kojoj je izvršena zamjena azbestnog krovnog pokrova mora udovoljavati slijedećim uvjetima:

* mora biti postojeća u smislu zakona kojim se uređuje projektiranje, građenje, uporaba i održavanje građevina
* mora biti u vlasništvu ili suvlasništvu podnositelja zahtjeva
* mora se nalaziti na administrativnom području Općine Sveta Nedelja.

**III. SREDSTVA OPĆINE**

**Članak 5.**

(1) Ukupan iznos raspoloživih sredstava Općine za sufinanciranje provedbe projekta zamjene azbestnih krovnih pokrova na zgradama koje se nalaze na području Općine Sveta Nedelja osigurava se u Proračunu Općine Sveta Nedelja.

(2) Podnositelj zahtjeva može ostvariti pravo na bespovratna novčana sredstva Općine po Javnom pozivu u visini do maksimalno 5.000,00 kuna (bez PDV-a), a temeljem ispostavljenog i plaćenog računa ovlaštene pravne osobe koja ima dozvolu za sakupljanje takve vrste otpada te sklopljen ugovor s Fondom za zaštitu okoliša i energetsku učinkovitost.

(3) Po Javnom pozivu može se dostaviti jedan zahtjev za dodjelu bespovratnih novčanih sredstava za sufinanciranje zamjene azbestnog krovnog pokrova i to samo za jednu zgradu.

**IV. PRIHVATLJIVI TROŠKOVI SUFINANCIRANJA**

**Članak 6.**

(1) Sredstva pomoći Općine isplaćivati će se samo za prihvatljive troškove nastale u postupku zamjene azbestnih krovnih pokrova na zgradama koje se nalaze na području Općine Sveta Nedelja.

(2) Prihvatljivim troškovima u postupku zamjene azbestnih krovnih pokrova na zgradama smatrati će se samo troškovi uklanjanja i zbrinjavanja azbestnog krovnog pokrova, a koji su nastali tijekom godine u kojoj se raspisuje i objavljuje Javni poziv.

(3) Da bi se troškovi uklanjanja i zbrinjavanja azbestnog krovnog pokrova nastali u postupku zamjene azbestnih krovnih pokrova na zgradama smatrali prihvatljivim potrebno je osigurati i dokazati da je postupak uklanjanja i zbrinjavanja azbestnog materijala izvršen na odgovarajući i prihvatljiv način, sukladno Pravilniku o građevnom otpadu i otpadu koji sadrži azbest („Narodne novine“, broj 69/16) te Naputku o postupanju s otpadom koji sadrži azbest („Narodne novine“, broj 89/08), a što se dokazuje potvrdom ovlaštene pravne osobe koja ima dozvolu za sakupljanje takve vrste otpada.

**V. POSTUPAK ZA OSTVARIVANJE PRAVA NA BESPOVRATNA NOVČANA SREDSTVA**

**Članak 7.**

(1) Pravo na korištenje bespovratnih novčanih sredstava Općine ostvaruje se putem Javnog poziva iz članka 3. stavka 1. ove Odluke.

(2) Javni poziv raspisuje Općinska načelnica Općine Sveta Nedelja.

(3) Javni poziv objavljuje se na službenoj internetskoj stranici Općine Sveta Nedelja i na oglasnoj ploči, a obavijest o objavi Javnog poziva može se objaviti i u dnevnom tisku te putem radio obavijesti i slično.

(4) Fizička osoba iz članka 3. stavka 1. ove Odluke dužna je zahtjev za dodjelu bespovratnih novčanih sredstava za sufinanciranje troškova zamjene azbestnog krovnog pokrova (u daljnjem tekstu: zahtjev) podnijeti na propisanom obrascu te priložiti obveznu dokumentaciju.

(5) Kod zgrada u vlasništvu više fizičkih osoba, zahtjev podnosi jedan od suvlasnika, uz suglasnost svih ostalih suvlasnika zgrade za podnošenje zahtjeva, a koja se daje na propisanom obrascu.

**VI. OBVEZNA DOKUMENTACIJA**

**Članak 8.**

(1) Podnositelj zahtjeva dužan je dostaviti slijedeću dokumentaciju:

* potpisan i cjelovito ispunjen zahtjev kojeg potpisuje vlasnik ili suvlasnik zgrade
* obostranu presliku osobne iskaznice podnositelja zahtjeva
* vlasnički list (izvadak iz zemljišne knjige) za zgradu – ne stariji od 30 dana
* suglasnost suvlasnika za podnošenje zahtjeva za dodjelu bespovratnih novčanih sredstava za sufinanciranje troškova zamjene azbestnog krovnog pokrova ukoliko zahtjev podnosi jedan od suvlasnika zgrade
* dokaz o legalno izgrađenoj zgradi na kojoj su izvedeni radovi zamjene azbestnog krovnog pokrova (građevinska dozvola ili uporabna dozvola ili završno izvješće nadzornog inženjera ili rješenje o izvedenom stanju ili potvrda (uvjerenje) da je zgrada izgrađena prije 15. veljače 1968. godine)
* račun o uklanjanju i zbrinjavanju azbestnog krovnog pokrova
* dokaz o plaćanju računa (izvadak sa tekućeg računa ili potvrda o izvršenoj transakciji)
* potvrdu ovlaštene pravne osobe da je postupak uklanjanja i zbrinjavanja azbestnog materijala izvršen na odgovarajući i prihvatljiv način sukladno Pravilniku o građevnom otpadu i otpadu koji sadrži azbest te Naputku o postupanju s otpadom koji sadrži azbest
* potvrdu o nepostojanju duga prema Općini Sveta Nedelja – ne stariju od 30 dana.

(2) Sve dokumente iz stavka 1. ovog članka, osim zahtjeva i suglasnosti suvlasnika za podnošenje zahtjeva, podnositelj zahtjeva može dostaviti u neovjerenoj preslici.

(3) U slučaju postojanja sumnje u istinitost podataka navedenih u dokumentima koje je podnositelj zahtjeva dostavio uz zahtjev može se radi provjere istinitosti podataka:

* od podnositelja zahtjeva zatražiti da u primjerenom roku dostavi izvornike ili ovjerene preslike dokumenata i/ili
* obratiti se izdavatelju dokumenta i/ili nadležnim tijelima.

**VII. NAČIN, VRIJEME I MJESTO DOSTAVE ZAHTJEVA**

**Članak 9.**

(1) Zahtjev se dostavlja poštom na adresu Općina Sveta Nedelja, Nedešćina 103, 52231 Nedešćina ili se predaje neposredno u pisarnici Općine Sveta Nedelja, u zatvorenoj omotnici, uz naznaku: „Javni poziv za sufinanciranje troškova zamjene azbestnih krovnih pokrova na području Općine Sveta Nedelja“.

(2) Zahtjevi se mogu dostavljati u roku određenom u Javnom pozivu.

(3) Zahtjevi dostavljeni prije ili nakon isteka roka određenog u Javnom pozivu neće se razmatrati.

**VIII. OBRADA ZAHTJEVA**

**Članak 10.**

(1) Zahtjeve dostavljene po Javnom pozivu obrađuje odnosno razmatra Jedinstveni upravni odjel Općine Sveta Nedelja.

(2) Jedinstveni upravni odjel Općine Sveta Nedelja neće razmatrati zahtjeve:

* koji nisu predmet Javnog poziva
* koji su dostavljeni prije ili nakon isteka roka za njihovu dostavu utvrđenog u Javnom pozivu
* koji su dostavljeni od osoba koje Javnim pozivom nisu određene kao korisnici sredstava Općine
* koji su dostavljeni na neki drugi način odnosno suprotno uvjetima iz Javnog poziva.

(3) Jedinstveni upravni odjel Općine Sveta Nedelja utvrđuje pravovremenost pristiglih zahtjeva, udovoljavanje uvjetima Javnog poziva te cjelovitost i točnost zahtjeva i priložene dokumentacije.

(4) Zahtjevi se razmatraju kronološki prema datumu zaprimanja.

(5) Ukoliko podnositelj zahtjeva ne zadovoljava jedan ili više uvjeta iz Javnog poziva, njegov zahtjev će se isključiti iz daljnjeg postupka.

**IX. ODLUKA O DODJELI SREDSTAVA**

**Članak 11.**

(1) Odluku o dodjeli bespovratnih novčanih sredstava Općine donosi Općinska načelnica Općine Sveta Nedelja na temelju dinamike pristizanja urednih zahtjeva po raspisanom i objavljenom Javnom pozivu.

(2) Odluka o dodjeli sredstava Općine dostavlja se korisniku, na dokaziv način.

(3) Na temelju Odluke o dodjeli sredstava Općine s korisnikom sredstava sklapa se Ugovor o sufinanciranju troškova zamjene azbestnog krovnog pokrova, a kojim će se urediti međusobna prava i obveze ugovornih strana.

**X. ISPLATA SREDSTAVA**

**Članak 12.**

Isplata bespovratnih novčanih sredstava Općine izvršit će se na temelju Odluke o dodjeli sredstava Općine i Ugovora iz članka 11. stavka 3. ove Odluke.

**XI. ZAVRŠNE ODREDBE**

**Članak 13.**

Obrazac zahtjeva za dodjelu bespovratnih novčanih sredstava za sufinanciranje troškova zamjene azbestnog krovnog pokrova na području Općine Sveta Nedelja (Obrazac 1) i Obrazac suglasnosti suvlasnika za podnošenje zahtjeva za dodjelu bespovratnih novčanih sredstava za sufinanciranje troškova zamjene azbestnog krovnog pokrova na području Općine Sveta Nedelja (Obrazac 2) nalaze se u prilogu ove Odluke i čine njezin sastavni dio.

**Članak 14.**

Ova Odluka stupa na snagu osmoga dana od dana objave u „Službenim novinama Općine Sveta Nedelja“.

**Predsjednik Općinskog vijeća**

**Nenad Radičanin**

## 